Asie
La Asie e je il plui grant e il plui popolât dai continents, comprendint la part plui estese de cussì clamade Eurasie.E confine a nord cul ocean Artic, a est cul ocean Pacific, a sud cul ocean Indian e al ovest cul mâr Ros, l'istmi di Suez (che la divît de Afriche, il mâr Mediterani, il mâr di Marmara e il mâr Neri; a est separin la Asie de Europe i strets dai Dardanei e dal Bosfar, lis cjadenis dal Caucas e dai Urâi e il mâr Caspi. Al estrem nord-est e je separade de Americhe dal stret di Bering.
[cambie] Gjeografie
Il litorâl asiatic al è un grum accidentât, cuntune vore di mârs internis (mâr arap, mâr de Cine meridionâl, mâr di Gjave, mâr de Cine orientâl, mâr Groga, mâr dal Gjapon, mâr di Okhotsk, mâr di Bering, mâr di Kara, mâr di Barents, e v.i.); golfs (golf Persic, golf dal Oman, golf dal Bengala, golf dal Siam, golf dal Tonchin, golf di Anadir, e v.i.); penisulis (Anatolie, Arabie, Indie, Malacca, Indocine, Coree, Kamchatca, Taimir, Kola, e v.i.), e isulis dongje des cuestis, sicu Cipri, lis Maldivis, Sri Lanka, il grant arcipelac de Insulindie (che al inclût lis Filipinis, Borneo, Sumatra, Gjave e Cèlebes, par citâ chês plui grandis e cognossudis), Taiwan, lis isulis dal Gjapon, Sakhalin, la Tiere dal Nord, Gnove Zemble, e v.i.).
Pes monts, la Asie al è un continent che e'nd à un grum, soredut inte zone de cjadene dal Himalaia, dulà che si cjatin lis cimis plui altis de Tiere, fra cui l'Everest, il K2 e l'Annapurna, ducj alts plui di 8.000 metris. Dongje chest si puedin cjatâ ancje grandis planis in Siberie e deserts come chei dal Gobi o chel de Arabie. Intal continent a son ancje diviers flums impuartants, come l'Obi, il Ienissei e il Lena inte cjadin dal Artic; l'Amur, il flum Groc, il Iangtsè e il Mekong inte cjadin dal Pacific; il Brahmaputra, l'Irauadi, il Gange e l'Indo inte cjadin dal ocean Indian; il Tigri e l'Eufrat inte Asie ocidentâl, l'Amu Daria e il Sir Daria a la conca endorreica interior. In Asie a son ancje grancj lâcs, come il mâr Caspi, il plui grant dal mont, il mâr di Aral, il mâr Muart, cun nivei record di salinitât o il lâc Baikal, il plui profont.
fur_Latn fur_Latn fur_Latn fur_Latn fur_Latn